Informácia o priebehu a výsledkoch oficiálnej návštevy predsedu vlády SR
Mikuláša Dzurindu v Spojených štátoch amerických
v dňoch 12. – 14. marca 2006

Predseda vlády SR Mikuláš Dzurinda navštívil v dňoch 12.-14.3.2006 na pozvanie prezidenta Georga W. Busha Spojené štáty americké. V delegácii predsedu vlády boli taktiež zastupujúci predseda NR SR Béla Bugár a minister zahraničných vecí SR Eduard Kukan. Hlavným bodom programu návštevy M. Dzurindu bolo stretnutie s prezidentom G. Bushom v Oválnej pracovni Bieleho domu. M. Dzurinda sa taktiež stretol s predsedom Zahraničného výboru Senátu Kongresu USA Richardom Lugarom. Spoločne so skupinou popredných slovenských vedeckých pracovníkov navštívil špičkové pracoviská Nemocnice Univerzity Georga Washingtona a počas recepcie na Veľvyslanectve SR vo Washingtone sa stretol so zástupcami krajanskej komunity.
	
	Obsah rokovaní

Rokovanie predsedu vlády SR M. Dzurindu s prezidentom USA G.W. Bushom

Obaja lídri vysoko ocenili minuloročnú návštevu G.W. Busha na Slovensku. Prezident USA poďakoval za neutíchajúcu podporu SR v boji proti terorizmu a uviedol, že nastúpený trend boja proti terorizmu je správny a treba v ňom pokračovať. Podľa neho Iračania túžia po slobode, čo dokazuje aj fakt, že napriek pretrvávajúcim teroristickým útokom sa nedajú vyprovokovať do občianskej vojny. Iracká polícia si začína plniť svoje úlohy, morálka amerických vojakov je vysoká, mnohí sa sami pýtajú do Iraku. M. Dzurinda informoval o príspevku SR pre úspech v Iraku (pokračujúca vojenská prítomnosť, odpustenie dlhu).
V otázke transatlantických vzťahov prezident Bush zdôraznil záujem na silnej väzbe USA-EÚ, ocenil tiež osobnosť A. Merkelovej, jej priamočiarosť a rozhodnosť. Spomenul ich nedávne rozhovory v Bielom dome aj o Iráne a vyjadril záujem o spoluprácu s EÚ a členmi BR OSN pri zabránení Iránu vyvíjať jadrové zbrane. Ocenil aj pozitívnu úlohu RF, ktorá sa vyprofilovala najmä vďaka koordinovanému postupu medzinárodného spoločenstva. Vzťahy EÚ-USA sú podľa Busha na veľmi dobrej úrovni, aj keď navonok je viditeľný kritický postoj USA voči byrokracii EÚ.
Prezident Bush sa živo zaujímal o ekonomickú situáciu v SR a vysoko hodnotil zdravý a stabilný rast slovenskej ekonomiky, zaujímal sa tiež o investície amerických firiem v SR.
Na požiadanie hostiteľa M. Dzurinda zhodnotil situáciu na Ukrajine. Zdôraznil potrebu reforiem. Aj napriek pretrvávajúcemu napätiu medzi Juščenkom a Tymošenkovou veríme v ich spoluprácu po voľbách. Nová vláda by mala byť stabilnejšia, čakajú ju zložité reformy. Po voľbách je potrebné povedať ľuďom pravdu, že ich čakajú zložité časy (čo sa nestalo po Oranžovej revolúcii, keď Ukrajinci podľahli ilúziám o ľahkých riešeniach).
Vízová otázka bola otvorená prezidentom Bushom, ktorý sa živo zaujímal o to, ako SR vidí proces uvoľňovania vízového režimu a vyjadril aj pochopenie pre tlak z našej strany v tejto otázke. M. Dzurinda predostrel argumenty za zrušenie víz a informoval o napĺňaní podmienok stanovených vo vízovej cestovnej mape. Premiér Dzurinda požiadal prezidenta Busha o osobný vplyv na administratívu a Kongres USA v záujme riešenia tejto otázky.  Prezident USA informoval, že súčasná atmosféra v USA je poznačená bojom proti terorizmu a snahami o izolacionizmus, proti ktorým sa prezident snaží bojovať. Pre USA je otázka nelegálnej imigrácie (hlavne z Mexika) veľmi citlivou politickou témou, preto bude treba presvedčiť Kongres o opodstatnenosti zrušenia vízovej povinnosti voči krajinám strednej Európy. Pozitívnym krokom bude predĺženie doby, na ktorú sa vydávajú pracovné povolenia z 1 na 3 roky na oboch stranách. 
Predseda vlády SR ocenil dôraz, ktorý kladie prezident Bush na budovanie znalostnej ekonomiky (podstatná časť jeho správy o stave únie bola venovaná práve tejto otázke). Informoval o národnom projekte Minerva v SR a o prítomnosti 10 lekárov a vedcov v slovenskej delegácii, ktorí prišli študovať skúsenosti USA v oblasti vedy, výskumu a  technologických inovácií na George Washington University Medical Center a v National Science Foundation. Prezident Bush k tejto problematike poznamenal, že USA v najbližšej budúcnosti nebudú schopné konkurovať Indii a Číne v cene práce, preto je nevyhnutné investovať do konkurencie v oblasti znalostnej ekonomiky, inak z USA budú unikať vysokoplatené pracovné miesta. Americký prezident tiež vyzval SR spolupracovať s USA v oblasti študentských výmen. Podľa neho je rozvoj znalostnej ekonomiky dôležitý i pre posilňovanie energetickej bezpečnosti, ktorú ohrozujú také krajiny ako Irán. Jedinou schodnou cestou sú alternatívne zdroje a nové technológie, napr. hybridné motory. SR by sa mala do tohto procesu tiež zapojiť.  M. Dzurinda potvrdil záujem SR o úzky dialóg o energetickej bezpečnosti na európskej úrovni, ako aj medzi EÚ a USA.
Obaja predstavitelia diskutovali aj o otázke karikatúr proroka Mohameda. Prezident Bush vyjadril prekvapenie nad tým, ako úzka skupina radikálov bola schopná rozhýbať svetovú verejnú mienku, ktorá sa otočila proti slobode slova. 
Prezident Bush vysoko ocenil úlohu SR pri presadzovaní demokratických myšlienok v Bielorusku, ako i osobný vklad premiéra Dzurindu. Veľmi pozitívne hodnotil článok M. Dzurindu o Bielorusku, ktorý vyšiel v deň jeho návštevy v denníku Washington Post pod názvom „Zažnime sviečky Bieloruska – Posledná diktatúra Európy nevydrží.“ 
Na záver stretnutia predseda vlády SR požiadal prezidenta Busha o výraznejšiu podporu Chorvátska v jeho integračných snahách, ktoré pod vedením premiéra Sanadera dosiahlo výrazný pokrok a zaslúži si za to ocenenie, ktoré zároveň môže pôsobiť motivačne pre ostatné krajiny regiónu.
Po rokovaní delegácií poskytli obaja lídri vyhlásenia médiám priamo v Oválnej pracovni. Na záver stretnutia si obe strany priamo vymenili dary. 

Stretnutie s predsedom Zahraničného výboru Senátu USA Richardom Lugarom

Senátor Lugar v úvode prijatia poďakoval M. Dzurindovi za priateľstvo a pripomenul dlhú cestu, ktorú Slovensko prešlo od roku 1998. Zaujímal sa o spoluprácu v ekonomickej oblasti medzi SR a USA, s osobitným dôrazom na aktivity US Steel. Premiér Dzurinda stručne zhrnul stretnutie s prezidentom Bushom a svoj program v USA. Senátora Lugara informoval o vývoji slovenskej ekonomiky, vysokom raste HDP a o tom, že Slovensko ku koncu roku vyprodukuje 1 milión automobilov, čím sa stane najväčším výrobcom áut per capita na svete. Zároveň ale dodal, že Slovensko hľadí do budúcnosti a preto sa chce zamerať na rozvoj vzdelanostnej ekonomiky. Lugar vyjadril súhlas s názormi prezidenta Busha a tiež vyjadril svoju podporu intenzívnejším a početnejším študentským výmenám. 
V otázke víz M. Dzurinda uviedol po svojom rozhovore s prezidentom Bushom, že ten si je vedomý významu tejto otázky a zaviazal sa urobiť čo sa bude dať pre to, aby sa táto otázka úspešne vyriešila. Informoval Lugara o plnení „Vízovej cestovnej mapy“ zo slovenskej strany a o posune, ktorý sa dosiahol v predĺžení pracovných víz pre slovenských občanov z jedného roka na tri. Lugar spomenul nedávnu návštevu prezidenta Poľskej republiky, kde jednou z hlavných tém bola tiež otázka vízovej povinnosti a študentských výmen. Povedal, že inicioval legislatívny návrh, aby sa s Poľskom uskutočňovali študentské výmeny na obdobnej báze ako s Nemeckom po roku 1963. Zdôraznil, že to nie je kompletný úspech, ale krok správnym smerom.
Senátor Lugar spomenul dlhodobú spoluprácu Národnej gardy štátu Indiana s OS SR, ktorá vytvorila mnohé priateľské a pevné putá medzi obyvateľmi Indiany a Slovenska. Podľa neho má vďaka tomu Slovensko v štáte Indiana mnohých významných podporovateľov. Pýtal sa M. Dzurindu, ako táto spolupráca pokračuje. M. Dzurinda reagoval, že šéf Národnej gardy štátu Indiana bude v druhej polovici marca na Slovensku, v apríli sa očakáva návšteva GŠ OS SR v Indiane a v auguste by sa radi stretli so senátorom Lugarom. Veľvyslanec Káčer informoval o minuloročnom otvorení Honorárneho konzulátu SR v Indianopolise, ktoré tam bolo privítané s veľkým ohlasom.
Na záver diskusie sa R. Lugar zaujímal o otázku energetickej bezpečnosti Slovenska (v súvislosti so sporom Ukrajiny s Ruskom). M. Dzurinda odpovedal, že Európa potrebuje hľadať nové riešenia, ktoré on vidí v dvoch oblastiach – 1.) diverzifikácia zdrojov, 2.) hľadanie nových resp. alternatívnych zdrojov.

Návšteva George Washington University Medical Center

Na stretnutí s predstaviteľmi nemocnice G. Washingtona M. Dzurinda zdôraznil dôležitosť medzinárodnej spolupráce aj v takých oblastiach, akými sú zdravotníctvo, veda, výskum a vzdelávanie. Informoval o úsilí, ktoré v týchto oblastiach vyvíja Slovensko. Dôkazom nášho záujmu o spoluprácu v týchto oblastiach je aj prítomnosť špičkových slovenských predstaviteľov vedeckého života, ktorí počas návštevy predsedu vlády absolvovali separátny paralelný program so svojimi partnermi z GWU Hospital a National Science Foundation (NSF). 

Záver
	
Návšteva predsedu vlády SR M. Dzurindu v Spojených štátoch amerických, najmä jeho stretnutie s prezidentom USA G.W. Bushom, potvrdili vynikajúcu úroveň slovensko-amerických vzťahov. Oficiálny charakter návštevy bol ocenením zo strany USA Slovensku a jeho premiérovi.  
Partnerský dialóg o hlavných témach svetovej politiky potvrdil dobré postavenie a vplyv Slovenska v regióne, BR OSN, EÚ a NATO. Slovenská republika je zo strany USA vnímaná ako spoľahlivý a hodnoverný partner a úspešná krajina, ktorá môže slúžiť ako príklad dobrého zvládnutia reformného procesu. Návšteva dala významný impulz pre rozvoj spolupráce v oblasti vedy a vzdelávania medzi SR a USA. Prispela aj k čiastkovému zlepšeniu súčasnej vízovej povinnosti, keď bola dosiahnutá principiálna dohoda o predĺžení doby, na ktorú sú vydávané pracovné povolenia a víza z jedného roku na tri roky.
Oficiálna návšteva predsedu vlády SR M. Dzurindu v USA vytvorila dobré predpoklady pre ďalší rozvoj bilaterálnych vzťahov medzi Slovenskou republikou a Spojenými štátmi americkými.